CELEX: 
Language: hr
Date: 2021-12-13 00:00:00
Title: PROVEDBENA UREDBA KOMISIJE (EU) /... o izmjeni Provedbene uredbe (EU) 2017/39 u pogledu zahtjevâ za potporu, isplate potpore i kontrola na terenu

PROVEDBENA UREDBA KOMISIJE (EU) …/...
            
            
               оd 13.12.2021.
            
            
               o izmjeni Provedbene uredbe (EU) 2017/39 u pogledu zahtjevâ za potporu, isplate potpore i kontrola na terenu
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  1
               , a posebno njezin članak 25. točku (b),
            
            
               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008
                  2
               , a posebno njezin članak 62. stavak 2. točku (a),
            
            
               budući da:
            
            
               (1)Člankom 4. stavkom 6. Provedbene uredbe Komisije (EU) 2017/39
                  3
                utvrđuje se da je iznose zatražene u zahtjevima za potporu potrebno potkrijepiti dokumentacijom u kojoj se navodi cijena isporučenih proizvoda, materijala ili usluga te se prilaže račun ili dokaz o plaćanju, odnosno njihov ekvivalent. Navođenje cijene proizvoda, materijala ili usluga nije relevantno kad se primjenjuje pojednostavnjena mogućnost obračuna troškova i nije u skladu s ciljevima pojednostavnjenja i smanjenja administrativnog opterećenja u okviru pojednostavnjene mogućnosti obračuna troškova. Zato je primjereno utvrditi različite zahtjeve za sustav financiranja na temelju troškova i pojednostavnjene mogućnosti obračuna troškova.
            
            
               (2)Člankom 5. Provedbene uredbe (EU) 2017/39 utvrđuju se uvjeti za isplatu potpore. U slučaju pojednostavnjene mogućnosti obračuna troškova potrebna dokumentacija uključuje dokaz o plaćanju za isporučene i/ili distribuirane proizvode i isporučene materijale ili usluge u okviru pratećih obrazovnih mjera, praćenja te aktivnosti evaluacije i promidžbe. Međutim, takva dokumentacija ne zahtijeva se u slučaju sustava financiranja na temelju troškova. Stečeno iskustvo pokazalo je da taj zahtjev nije relevantan za isplatu potpore bez obzira na to upotrebljava li se sustav financiranja na temelju troškova ili pojednostavnjena mogućnost obračuna troškova i da nije u skladu s ciljevima pojednostavnjenja i smanjenja administrativnog opterećenja u okviru pojednostavnjene mogućnosti obračuna troškova. Stoga bi taj zahtjev trebalo ukloniti. 
            
            
               (3)U skladu s člankom 9. stavkom 4. Provedbene uredbe (EU) 2017/39, kad je riječ o podnesenom zahtjevu za potporu koji se odnosi na isporuku i distribuciju proizvoda i prateće obrazovne mjere, uz administrativne kontrole provode se dodatne kontrole na terenu. Člankom 10. stavkom 1. te uredbe utvrđuje se nesveobuhvatan popis provjera koje treba uključiti u kontrole na terenu u slučaju potpore za isporuku i distribuciju proizvoda. S obzirom na stečeno iskustvo i radi jasnoće, taj nesveobuhvatni popis provjera koje treba provesti trebalo bi nadopuniti za kontrole na terenu u slučaju podnesenog zahtjeva za potporu koji se odnosi na isporuku i distribuciju proizvoda i za prateće obrazovne mjere.
            
            
               (4)Provedbenu uredbu (EU) 2017/39 trebalo bi stoga na odgovarajući način izmijeniti.
            
            
               (5)Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
            
            
               DONIJELA JE OVU UREDBU:
            
            
               Članak 1.
            
            
               Provedbena uredba (EU) 2017/39 mijenja se kako slijedi:
            
            
               (1)u članku 4. stavku 6. prvi podstavak zamjenjuje se sljedećim: 
            
            
               „Države članice utvrđuju koji se dokumenti dostavljaju kao prilog zahtjevu za potporu. Iznose zatražene u zahtjevima za potporu potrebno je potkrijepiti dokumentacijom u kojoj se navodi:
            
            
               (a)cijena isporučenih proizvoda, materijala ili usluga te se prilaže račun ili dokaz o plaćanju, odnosno njihov ekvivalent, ili
            
         
         
            
               (b)da su količine isporučene i/ili distribuirane za potrebe programa u školama ako država članica odobri primjenu standardnih veličina jediničnih troškova, paušalnog financiranja i/ili paušalnih iznosa.”;
            
            
               (2)članak 5. mijenja se kako slijedi:
            
            
               (a)u stavku 1. točka (b) zamjenjuje se sljedećim: 
            
            
               „(b) po predočenju dokaza o tome da su određene količine za potrebe programa u školama isporučene i/ili distribuirane ako država članica odobri primjenu standardnih veličina jediničnih troškova, paušalnog financiranja i/ili paušalnih iznosa.”;
            
            
               (b)stavak 2. zamjenjuje se sljedećim:
            
            
               „2. Potpora koja se odnosi na prateće obrazovne mjere, praćenje, evaluaciju i promidžbu isplaćuje se tek po isporuci dotičnih materijala ili usluga i po predočenju odgovarajuće dokumentacije koju zahtijeva nadležno tijelo ili, ako država članica odobri primjenu standardnih veličina jediničnih troškova, paušalnog financiranja i/ili paušalnih iznosa, po predočenju dokaza o isporuci materijala i usluga.”;
            
            
               (3)u članku 10. stavak 1. zamjenjuje se sljedećim:
            
            
               „1. Kontrole na terenu posebno uključuju provjeru:
            
            
               (a)evidencije iz članka 6. Delegirane uredbe (EU) 2017/40, potvrđivanjem i dopunom administrativnih kontrola s pomoću relevantnih dokumenata, uključujući financijske dokumente kao što su ulazni i izlazni računi, dostavnice, bankovni izvodi i drugi dokazi o plaćanju te njihovu računovodstvenu evidenciju;
            
            
               (b)upotrebe proizvodâ u skladu s Uredbom (EU) br. 1308/2013, Delegiranom uredbom (EU) 2017/40 i ovom Uredbom;
            
            
               (c)provedbe pratećih obrazovnih mjera kojima se podupire distribucija proizvodâ kad se kontrola na terenu provodi u prostorima obrazovne ustanove ili kad se kontrola na terenu provodi u vezi s podnesenim zahtjevom za potporu koji se odnosi na prateće obrazovne mjere;
            
            
               (d)upotrebe primjerenih promidžbenih materijala ako se kontrola na terenu provodi u prostorima obrazovne ustanove.”.
            
            
               Članak 2.
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 13.12.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 347, 20.12.2013., str. 671. 
               
               
                  
                     (2)
                  
                        SL L 347, 20.12.2013., str. 549.
               
               
                  
                     (3)
                  
                        Provedbena uredba Komisije (EU) 2017/39 оd 3. studenoga 2016. o pravilima za primjenu Uredbe (EU) br. 1308/2013 Europskog parlamenta i Vijeća u pogledu potpore Unije za opskrbu voćem i povrćem, bananama te mlijekom u obrazovnim ustanovama (SL L 5, 10.1.2017., str. 1.).